दरेयै दे कंढै बस्से दे इस ग्रां गी किन्ने बारी चन्हांς दी मर मताबक अग्गें-पिच्छें होना, ए गल्ल चन्हांς दियैं लैह‌्‌रा गै दस्स सकदियां न। गलांदे न जे किश चिर पैह‌्लें चंद्रभागा दरेया झिड़ी आ खड्डा कोलें बगदा हा ते मढ़ ब्लाक दे “पातनहाल” ग्रां दा नां इस गल्ल गी प्रमाणत करदा ऐ जे अस्सी –नब्बे साल पैह‌्लें समूलचा दरेया काह‌्नाच कोल बगदा हा। जम्मू दे लोक रणबीर नैह्‌र बनने थमां पैह‌्लें बसा मेले च इत्थें शनान करन औंदे हे। मेला ते इज्ज बी दरेया दे कंढे लगदा ऐ पर हून ओकी रौनक नेई रेही। इनें सारियें गल्लें गी कपोल-कल्पत नेई आक्खेआ जाई सकदा ते इस गल्ला कोला कोई बी इन्कर नेई करी सकदा जे इस ग्रां गी प्रस्तुत रूप मियां गोपालसिंह होरें गै दित्ता हा। राजै वदेव कोला अपने हिस्से दी जगीर लेइयै, जेदे च गुढ़ासिंघु ते धार धरोचें दा अलाका बी शामल हा, मियैं गोपालसिंह होर इस ग्रां च आई बस्से। उनें दिनें एदे अग्गें-पिच्छें दा अलाका जंगल-जाड़ ते बेल्ला हा ते इत्थें बड़े थोड़े सारे घर हे।